**ΑΓΙΟΣ ΣΑΜΨΩΝ Ο ΞΕΝΟΔΟΧΟΣ**

 **27 ΙΟΥΝΙΟΥ**

**ο ΄Άγιος Σαμψών ο Ξενοδόχος** γεννήθηκε στην **Ρώμη.** Κατάγονταν από πλούσια οικογένεια και **σπούδασε ποίηση, φιλοσοφία και ιατρική**.

Από την φύση του εύσπλαχνος, έπαιρνε στο σπίτι του όσους βρίσκονταν σε ανάγκη, τους θεράπευε και τους υπηρετούσε μέχρι να αναρρώσουν ,με δικά του έξοδα.

Για την αγάπη που έδειχνε, στους πτωχούς και τους αρρώστους, ο Θεός τον αξίωσε να κάνει **θαύματα** και να θεραπεύει κάθε ψυχική και σωματική νόσο.

Όταν οι γονείς του πέθαναν, ο άγιος πούλησε όλη του την περιουσία ,την μοίρασε στους φτωχούς και κατόπιν έφυγε από την Ρώμη για την **Κωνσταντινούπολη** ώστε να αποφύγει την δόξα και τον έπαινο από τους ανθρώπους, επειδή η φήμη του είχε απλωθεί σε όλη την περιοχή.

Στην Κωνσταντινούπολη έμεινε σε ένα φτωχικό σπίτι και συνέχισε να υπηρετεί τους ασθενείς και να ανακουφίζει τον ανθρώπινο πόνο.

Και εδώ η φήμη του δεν άργησε να εξαπλωθεί. Όταν έμαθε τον θεάρεστο τρόπο της ζωής του ο **άγιος Μηνάς, που ήταν τότε Πατριάρχης** στην Κωνσταντινούπολη, κάλεσε τον άγιο και τον **χειροτόνησε Ιερέα του Υψίστου.**

Την εποχή αυτή αυτοκράτορας του Βυζαντίου ήταν ο **μέγας Ιουστινιανός**, ο οποίος έπασχε από ανίατη ασθένεια την οποία κανένας δεν μπορούσε να θεραπεύσει και παρακαλούσε με πόνο καρδιάς τον Θεό να τον βοηθήσει.

Κάποιο βράδυ βλέπει ο αυτοκράτορας στον ύπνο του πολλούς γιατρούς ντυμένους με αρχιερατική στολή και κάποιος λαμπροφορεμένος νέος τού υπέδειξε τον ταπεινό άγιο Σαμψών ο οποίος και θα τον θεράπευε.

Μετά από λίγες μέρες ανακάλυψε τον άγιο, τον κάλεσε στο παλάτι και του απέδωσε πολλές τιμές.

Ο Σαμψών θεράπευσε τον Ιουστινιανό και ο αυτοκράτορας ως ευχαριστία προς τον Θεό έβαλε τους μαστόρους που έκτισαν την Αγία Σοφία να **κτίσουν ένα νοσοκομείο** δίπλα από το σπίτι του αγίου και χάρισε σε αυτό πολλά κτήματα και χρήματα για την λειτουργία του.

Αυτό το νοσοκομείο κυβερνούσε ο τρισμακάριος Σαμψών με πολλή επιμέλεια έως το τέλος της ζωής του, υπηρετώντας τους ασθενείς ως Άγγελος Κυρίου.

Αφού γέρασε ασθένησε για λίγο και παρέδωσε την αγία ψυχή του στα χέρια του Θεού, οι δε φίλοι και μαθητές του ενταφίασαν το άγιο λείψανό του στο **Ναό του Αγίου Μωκίου**, ο οποίος ήταν και συγγενής του αγίου Σαμψών.

Πολλά θαύματα ακολούθησαν μετά τον θάνατό του, όπως εμφανίσεις του σε ασθενείς που τον επικαλούνταν και θεραπεία αυτών, καθώς και η σωτηρία του νοσοκομείου του από πυρκαγιά μετά από εμφάνισή του.

Κάθε χρόνο στην γιορτή του αναβλύζει **άγιο Μύρο** από τον τάφο του και πολλά θαύματα επιτελούνται.

**Αλλά ώ των Πατέρων φιλόχριστε, χριστομίμητε, ελεήμων και εύσπλαχνε ΄Αγιε, θεράπευσε και τα πάθη της δικής μας ψυχής δια πρεσβειών σου προς τον Κύριο.**